Grootste Birmaanse luislang aangekeer(Foto: Conservancy of Southwest Florida) ŉ Span bioloë het onlangs die grootste Birmaanse luislang ooit in Florida in die VSA aangekeer. Die ontdekking was deel van die staat se luislangverwyderingsprogram. Die wyfie het 98 kg geweeg, was byna 5 meter lank en het 122 ontwikkelende eiers gehad, het die Conservancy of Southwest Florida in ŉ persverklaring gesê. Die span gebruik radiosenders wat in mannetjie-“verkennerslange” ingeplant word om die luislange se bewegings, broeipatrone en habitatgebruik te verstaan. Die verkennerslange lei bioloë na broeiplekke en wyfies. Die navorsers kan dan die wyfies en hul ontwikkelende eiers verwyder. “Hoe vind mens ŉ naald in ŉ hooimied? Jy kan ŉ magneet gebruik – en op dieselfde manier is ons verkennerslange aangetrokke tot die grootste wyfies in die omgewing,” sê Ian Bartoszek, natuurbioloog en omgewingswetenskaplike projekbestuurder. “Ons het hierdie seisoen ŉ verkennerslang genaamd Dionysus, of Dion, gevolg na ŉ streek in die westelike Everglades wat hy al ŉ paar weke lank gereeld besoek. Ons het geweet hy gaan vir ŉ rede soontoe en die span het hom saam met die grootste wyfie tot dusver aangetref.” Ian Easterling, ŉ bioloog in die span, en Kyle Findley, ŉ inwonende assistent vir die projek, het gehelp om die rekordgrootte wyfie aan te keer. Nóg ŉ rekordontdekking was die getal eiers wat die wyfie gedra het. Tydens die nadoodse ondersoek het navorsers op 122 ontwikkelende eiers in die slang se buik afgekom. Dit stel ŉ nuwe standaard vir die hoeveelheid eiers wat ŉ wyfieluislang moontlik kan voortbring. Verdere assessering van die slang se spysverteringstelsel het bepaal dat ŉ witsterthert die laaste ete was – ŉ primêre bron van kos vir die bedreigde Florida-luiperd. “Die ontdekking, wat deur die National Geographic gedokumenteer is, werp lig op die voortgesette impak van dié indringerspesie. Die spesie is bekend vir vinnige reproduksie en put die omliggende natuurlewe uit. Die verwydering van wyfieluislange is ŉ noodsaaklike rol om die broeisiklus van dié roofdiere te ontwrig. Hulle het ŉ verwoestende impak op die Everglades se ekostelsel en ontneem ander inheemse diere van hul voedselbronne,” voeg Bartoszek by. Die luislangprogram is in 2013 van stapel gestuur en het tot dusver reeds meer as 1 000 luislange, wat gesamentlik meer as 11 700 kg weeg, uit ongeveer 160 km² in die suidweste van Florida verwyder. “Ons span bioloë is al byna ŉ dekade lank besig om meer te leer oor die Birmaanse luislang en werk om die langtermyn impak te verminder wat dié indringerspesie op ons ekostelsel het,” sê Rob Moher, president en uitvoerende hoof van die Conservancy of Southwest Florida. “Hierdie pogings is beduidend in ons missie om suidwes-Florida se unieke natuurlike omgewing en lewensgehalte te beskerm deur die algehele impak op ons inheemse natuurlewe te verminder.”